Normalt er der hegn om børnehaver for at holde børnene på legepladsen. Men Børnhaven Porskjær i Galten har fundet en alternativ løsning.

De har byttet det fysiske hegn ud med en gul streg.

Stregen bygger på tanken om 'det kompetente barn,' og lederen af daginstitutionen, Lisbeth Højvang, stoler på, at børnene holder sig inden for den gule streg.

- Vores pædag0gik bygger på, at barnet kan tage ansvar for egen læring. Børn kan rigtig meget, når vi voksne giver dem plads til det, mener hun.

Carl Wolff på tre år stopper pænt ved den gule streg, der er malet på stien.

Hvorfor stopper du her?

- Fordi man kan blive kørt over af bilerne.

Hvad sker der, hvis man går over stregen?

- Så skal man blive indenfor hele eftermiddagen, siger Carl.

Hans mor, Maria Wolff, tror heller ikke, han kunne finde på at stikke af.

- Nej, det har jeg aldrig været bange for, siger hun.

Læs også : Sikkerheden i dansk skovbørnehave vækker opsigt i udlandet

Børnehaven blev bygget uden hegn for tyve år siden.

- Det giver børnene en stor frihed, at de kan have så meget plads at være på, forklarer Lisbeth Højvang.

Men hvordan undgår I, at børnene i det daglige går hen over stregen?